Mashaba se party dagvaar kabinet | Maroela Media
Mashaba se party dagvaar kabinet
Herman Mashaba, leier van ActionSA. (Foto: ANA)
Die politieke party ActionSA gaan regstappe teen onder andere pres. Cyril Ramaphosa, die minister van polisie, die ANC en die regering se veiligheidsgroepering doen rakende die plundery en wetteloosheid wat steeds in Gauteng en KwaZulu-Natal voortduur.
"Suid-Afrika bevind hom in hierdie haglike toestand omdat pres. Ramaphosa en min. Bheki Cele doelbewus versuim het om ons wetstoepassingsowerhede te mobiliseer en te koördineer," glo Herman Mashaba, leier van ActionSA.
Mashaba voer aan die regering het so lank moontlik stilgebly terwyl plunderaars verwoesting saai. ActionSA wil nou regstappe doen weens die regering se beweerde versuim om op te tree.
"Ons as Suid-Afrikaners se pleidooie om hulp is met stilte begroet totdat die situasie buite beheer was."
Volgens Mashaba was dit reeds te laat toe Ramaphosa die weermag Maandag na KwaZulu-Natal en Gauteng ontplooi het.
Dít terwyl Ramaphosa, Cele en die res van die uitvoerende gesag volgens Mashaba 'n wetlike verpligting het om wet en orde te handhaaf.
Ministers binne die regering se veiligheidsgroep het Dinsdag tydens 'n nuuskonferensie gesê die polisie is nie onkant betrap deur die onluste nie. Min. Ayanda Dlodlo sê die departement van staatsveiligheid het uit die staanspoor intelligensie met die polisie gedeel en dat verskeie voorvalle van geweld daardeur voorkom is. Sy het onder meer verwys na aanvalle wat glo op substasies, die ANC se provinsiale kantoor in KwaZulu-Natal en die Westville-tronk beplan is, maar afgeweer is danksy intelligensie wat vooraf daaroor ingewin is.
Mashaba meen egter die regering se optrede was te min, te laat.
"Dit is hul grondwetlike plig om toe te sien dat hulle proaktiewe en redelike stappe doen om die oppergesag van die wet te beskerm en te bewaar. Sodoende verseker hulle die beskerming van ons grondwetlike bestel en die regte van elke Suid-Afrikaner," het Mashaba gesê.
"Nóg Ramaphosa nóg Cele het ondanks talle geleenthede 'n werklike rede verskaf vir hul versuim om beslissend en voorkomend op te tree teen die duidelik gekoördineerde misdadigheid."
Mashaba meen die plundery is beslis polities van aard en hou verband met die faksiegevegte tussen Ramaphosa- en Zuma-ondersteuners in die ANC.
Hy sê sy beplande regsaksie teen die regering gaan die eerste van sy soort in die demokratiese Suid-Afrika wees en sal die ANC finaal tot verantwoording roep vir sy swak regering.
"Ons meen dat daar meer as voldoende regspraak is wat dit 'n sterk toetssaak maak en ons sal help om die regering verantwoordelik te hou vir sy opsetlike versuim om die regte wetstoepassing en die beskerming van lewens, lewensbestaan ​​en eiendom te verseker."
Action SA vra nou dat Suid-Afrikaners wat negatief deur die plundery geraak is en hul ervaringe met die party wil deel en sodoende by die regsgeding wil aansluit, hul stories met die party hier deel.
ActionSA In die nuus Zuma-onluste
Vrou, honde uit huisbrand gered
Die sogenaamde 'Safety Cluster kan nie eers 'n teepartytjie organiseer nie, en indien dit waar was dat hulle vooraf kennis gedra het van die chaos, hoekom nie VOOR die tyd optree nie? So you go, Herman!
Bietjie mosterd na die maal.
2 400 Soldate vir plundery en verwoesting. 70 000 Soldate vir 2020 inperking regulasies…. Sê alles. Cele doen niks. Dagvaar die hele spul.
Die manier waarop die ANC die land bestuur is nou verby, alle goue geleenthede is misbruik tot nadeel van die meerderheid Suid Afrikaners. Dit is nou die tyd vir nuwe leierskap onder 'n ander politieke party. Herman Mashaba se party ActionSA is die regte resep om ons land weer reg te ruk.
Met die volgende verkiesing sal ek ter wille van meerderheid in die parlement my stem agter ActionSA trek.
Vat hulle vas, ActionSA! Mense wat nie vir enige intelligensie diens werk nie, kon al verlede Woensdag voorspel dat die oproer op hande was… sonder om in 'n kristalbal te kyk!